JY LEES NOU Dis koue kos, skat: 'n Romkom met "balls", sê Ziets
"Dit is 'n romkom met balls vir middeljariges – ons kry dit maar selde in Suid-Afrika of selfs internasionaal," sê die sangeres en aktrise Elsabé Zietsman. Sy vertolk die rol van Minette in Dis koue kos, skat.
"Minette het die mooiste lyne. Voor die boek verskyn het, het ek al vir Marita gevra of ek dit in 'n eenvroustuk kan verwerk ... Ek het daarin die rol van Clara vertolk. Toe hulle my bel en die rol van Minette in die fliek wou gee, was ek verheug. Ek was glad nie geskik vir Clara se rol nie."
"Wat 'n geskenk om met die kaliber akteurs soos Deon Lotz, Anna-Mart van der Merwe Frank Opperman en al die ander te speel."
Sy reken die fliek is nie net mooi prentjies nie. Sy't tot twee plekke "getjank".
Sy teug aan 'n e-sigaret, vertel hoe sy probeer ophou rook. "Ek het eintlik 'n jaar gelede opgehou, toe ons verlede Julie Koue kos skiet, het ek weer 'n maand gerook, toe hou ek weer op, maar ai, toe is my ma so onbeskof om in Augustus dood te gaan ... Sedertdien sukkel ek ..."
Maar sy sê eintlik het sy nou al haar "sondes" laat vaar: "Ek is al 13 jaar op die waterkar, het geen seks nie en nou die rokery," lag sy. "Dit gebeur as jy drie pleegkinders deur matriek moet kry .... Net tyd vir werk en fokus!"